इस्लामाबाद/काबुल। तालिबान से बातचीत शुरू करने के लिए पाकिस्तान के आर्मी चीफ जनरल रहील शरीफ रविवार को काबुल पहुंचे। अफगान राष्ट्रपति अशरफ गनी भी इसी महीने इस्लामाबाद में ‘हार्ट ऑफ एशिया’ सम्मेलन में शामिल हुए थे। इसमें 14 देशों के नेताओं ने अफगानिस्तान मुद्दे पर चर्चा की थी। जनरल शरीफ ने अपनी एक दिन की यात्रा में राष्ट्रपति गनी तथा अन्य सिविल और फौजी अफसरों से बातचीत की।
पाकिस्तान सेना के प्रवक्ता ले.जन. असीम बाजवा ने कहा, ‘जनरल शरीफ ने अफगानिस्तान से बेहतर सीमा प्रबंधन और शांति प्रक्रिया पर विचार किया। यह सकारात्मक रहा।’ अफगानिस्तान फिलहाल पाकिस्तान से खुश नहीं है। क्योंकि तालिबान आतंकी अफगानिस्तान में हमले करके पाकिस्तान में छिप जाते हैं। पाकिस्तान भी चाहता है कि उसके यहां हमले कर अफगानिस्तान में छिपने वाले आतंकियों पर अफगानी बल कार्रवाई करे।
काबुल चाहता है कि पाकिस्तान अपने प्रभाव का इस्तेमाल कर तालिबान को हमले करने से रोके। साथ ही वह तालिबान को राजनीति की मुख्य धारा में लौटने को राजी करे। जनरल शरीफ इससे पहले मई में प्रधानमंत्री नवाज शरीफ के साथ काबुल आए थे। उसके बाद जुलाई में अफगान सरकार और तालिबान के बीच बातचीत शुरू हो सकी थी। सूत्रों ने बताया कि तालिबान और अफगान अफसरों के बीच बातचीत का एक दौर अगले महीने होगा।
आइएस मुद्दे पर रूस से कोई बात नहीं-तालिबान
तालिबान ने स्पष्ट किया है कि अफगानिस्तान में आइएस के प्रभाव को रोकने के लिए उसकी रूस से कोई बातचीत नहीं हुई है। उसने यह भी कहा है कि आइएस का अफगानिस्तान में कोई असर नहीं है। बुधवार को वरिष्ठ रूसी राजनयिक जमीर काबुलोव ने कहा था कि उनका देश तालिबान से आइएस के संबंध में जानकारी साझा कर रहा है। काबुलोव अफगानिस्तान में क्रेमलिन के विशेष दूत हैं। उन्होंने कहा था कि अफगानिस्तान में आइएस को रोकने के लिए रूस और तालिबान के साझा हित हैं। तालिबान ने इसके जवाब में कहा है कि आइएस के संबंध में उससे किसी ने संपर्क नहीं किया है, न ही हमने किसी से बात की है। आइएस का सीरिया और इराक के बड़े हिस्से पर कब्जा है। पूर्वी अफगानिस्तान के कुछ लड़ाकों ने उसके प्रति वफादारी जाहिर की है। वहां आइएस ने एक रेडियो स्टेशन भी शुरू किया है।
hin_Deva hin_Deva hin_Deva hin_Deva hin_Deva